માયાવતી, અખિલેશ સહિત દેશના તમામ વિપક્ષી દળોએ પણ રાહુલ ગાંધીના નિવેદનને ટાંકીને વિપક્ષની એકતાની વાત રજૂ કરી હતી. નરેન્દ્ર મોદી-અમિત શાહની આગેવાનીમાં ભાજપના વિજય રથને આગળ વધતો અટકાવવા હવે વિપક્ષની એકતા પ્રાદેશિક દળો માટે વિકલ્પ નહીં, પરંતુ રાજકીય મજબૂરી બની ગઈ છે. 2019 અગાઉ કર્ણાટક મોડલને વાજતે-ગાજતે આગળ વધારવામાં આવી શકે છે. કર્ણાટક ચૂંટણી બાદ કોંગ્રેસ અને જેડીએસ વચ્ચે થયેલા ગઠબંધન પાછળ વિપક્ષના નેતાઓનું કોંગ્રેસ પર દબાણ એક કારણ હતું. સૂત્રોના મતે, મંગળવારે ચૂંટણી પરિણામ બાદ તમામ વિપક્ષી નેતાઓએ કોંગ્રેસના નેતાઓને ત્વરીત નિર્ણય લેવા જણાવ્યું હતું.